शंकर ने महसूस किया कि तत्कालीन हिन्दू समाज विभिन्न मतों, पंथों एवं नवीन धर्मों (बौद्ध, जैन) के चक्कर में पूरी तरह बँट चुका था। वे सनातनधर्म के पुनरुत्थान के लिए इस विभाजित समाज में एकीकरण लाना चाहते थे, अतएव उन्होंने ‘पंचरत्नम्’ नामक सुन्दर स्तोत्रों की रचना की, जिनमें पंचेश्वरों यानि शिव, विष्णु, शक्ति, गणेश एवं आदित्य (सूर्य) की अभ्यर्थना की गई। देखने में सहज लगने वाली शंकर की यह सोच कितनी बुद्धिमत्तापूर्ण थी, इस बात का अंदाजा आसानी से लगाया जा सकता है, अर्थात् इन पाँचों देवताओं में जिसके प्रति भी आपकी श्रद्धा-आस्था है, उसी की मूर्ति मध्य में रखकर आप सम्बन्धित सूत्र का पाठ कर सकते हैं। जैसे- आप शिवभक्त हैं तो शिव को बीच में स्थापित करके शिव पंचरत्न स्तोत्र का पाठ करेंगे और बाकी चार देवता, उनकी दाहिने ओर दो और बाएँ ओर दो विराजमान होंगे। इस प्रकार कितनी समझदारी से शंकर ने हिन्दुओं में धार्मिक एकता स्थापित करने का काम कर दिखाया। अगले अंक में हम शंकर के ‘ज्ञानयोग’ सम्बन्धित विचारों पर चर्चा करेंगे।